Document ID: 32011R0559

ΚΑΝΟΝΙΣΜΌΣ (ΕΕ) αριθ. 559/2011 ΤΗΣ ΕΠΙΤΡΟΠΉΣ
της 7ης Ιουνίου 2011
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών captan, carbendazim, cyromazine, ethephon, fenamiphos, thiophanate-methyl, triasulfuron και triticonazole μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 (1) του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου, και ιδίως το άρθρο 14 παράγραφος 1 στοιχείο α) και το άρθρο 49 παράγραφος 2,
Εκτιμώντας τα ακόλουθα:
(1)
Για τις δραστικές ουσίες captan, carbendazim, cyromazine, ethephon, fenamiphos, thiophanate-methyl, triasulfuron και triticonazole έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005.
(2)
Για τη δραστική ουσία captan η Επιτροπή ενημερώθηκε ότι οι χρήσεις στο σέλινο, στο σπανάκι και στον μαϊντανό ανακλήθηκαν και συνεπώς τα αντίστοιχα ΑΟΚ μπόρεσαν να μειωθούν χωρίς να χρειάζεται η γνώμη της Ευρωπαϊκής Αρχής για την Ασφάλεια των Τροφίμων, εφεξής «η Αρχή», σύμφωνα με το άρθρο 17 του κανονισμού (ΕΚ) αριθ. 396/2005.
(3)
Σε αξιολόγηση που πραγματοποίησε η Αρχή (2) όσον αφορά την ουσία cyromazine, επισημάνθηκε ότι τα ΑΟΚ στο μαρούλι μπορεί να προκαλέσουν ανησυχίες για την προστασία των καταναλωτών. Η Αρχή συνέστησε να μειωθούν τα ΑΟΚ. Αυτές οι ανησυχίες ισχύουν, επίσης, και για τη σκαρόλα (πικρίδα).
(4)
Με βάση τα επιπρόσθετα στοιχεία που υποβλήθηκαν από τη Νότιο Αφρική και τη Γερμανία, η Αρχή προσέθεσε ακριβέστερα στοιχεία στην προγενέστερη αξιολόγηση σχετικά με την έκθεση του καταναλωτή στις ουσίες carbendazim (3) και thiophanate-methyl (4). Η Αρχή κατέληξε στο συμπέρασμα ότι είναι αναγκαίο να μειωθούν τα ΑΟΚ όσον αφορά την ουσία carbendazim για τα γκρέιπφρουτ, τα πορτοκάλια και τις τομάτες και όσον αφορά την ουσία thiophanate-methyl για τις τομάτες.
(5)
Η Αρχή υπέβαλε αιτιολογημένες γνώμες σχετικά με τα ΑΟΚ των ουσιών ethephon (5), fenamiphos (6), triasulfuron (7) και triticonazole (8), σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005. Η Αρχή κατέληξε στο συμπέρασμα ότι είναι αναγκαίο να μειωθούν τα ΑΟΚ όσον αφορά την ουσία triasulfuron στο κριθάρι, τη βρώμη, τη σίκαλη και το σιτάρι και όσον αφορά την ουσία fenamiphos στις τομάτες, τις μελιτζάνες, τις πιπεριές, τα καρπούζια, τα κολοκύθια, τα λαχανάκια Βρυξελλών, τις μπανάνες, τα φιστίκια και τους ελαιούχους σπόρους και να αυξηθούν τα ΑΟΚ στα σταφύλια. Όσον αφορά την ουσία triticonazole, η Αρχή κατέληξε στο συμπέρασμα ότι τα ΑΟΚ δεν χρειάζεται να τροποποιηθούν. Τα ΑΟΚ σχετικά με νέα βασικά προϊόντα όσον αφορά τις τέσσερις αυτές ουσίες, που ορίζονται προσωρινά στο μέρος B του παραρτήματος III του κανονισμού (ΕΚ) αριθ. 396/2005, είναι σκόπιμο να μετακινηθούν στο παράρτημα ΙΙ του εν λόγω κανονισμού.
(6)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(7)
Μέσω της Παγκόσμιας Οργάνωσης Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους.
(8)
Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ.
(9)
Συνεπώς, το παράρτημα II του κανονισμού (ΕΚ) αριθ. 396/2005 και το μέρος Β του παραρτήματος ΙΙΙ του εν λόγω κανονισμού πρέπει να τροποποιηθούν αναλόγως.
(10)
Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα ΙΙ και ΙΙΙ του κανονισμού (ΕΚ) αριθ. 396/2005 τροποποιούνται ως εξής:
(1)
Το παράρτημα II τροποποιείται σύμφωνα με το παράρτημα του παρόντος κανονισμού.
(2)
Στο μέρος Β του παραρτήματος III, διαγράφονται οι στήλες για τις ουσίες ethephon, fenamiphos, triasulfuron και triticonazole.
Άρθρο 2
Όσον αφορά τις δραστικές ουσίες και τα προϊόντα που αναφέρονται στον ακόλουθο κατάλογο, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να ισχύει για προϊόντα που παράχθηκαν νόμιμα πριν από την 1η Ιανουαρίου 2012:
α)
captan (καπτάνη): σέλινο, σπανάκι και μαϊντανός·
β)
carbendazim και thiophanate-methyl: κατεψυγμένα, κονσερβοποιημένα, συντηρημένα και επεξεργασμένα προϊόντα από γκρέιπφρουτ, πορτοκάλια και τομάτες·
γ)
fenamiphos: καρποφόρα λαχανικά, μπανάνες, ελαιούχοι σπόροι και λαχανάκια Βρυξελλών.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιανουαρίου 2012
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουνίου 2011.

Labels: 20
3
15
6